Odbor za dijasporu i Srbe u regionu Narodne skupštine Republike Srbije (u daljem tekstu Odbor), na 17. sednici, održanoj 17. decembra 2013. godine usvojio je sledeće

Z A K Lj U Č K E

1. Odbor ocenjuje dobrim odnose između Republike Slovenije i Republike Srbije na političkom i privrednom planu, pruža punu podršku trendu njihovog stalnog poboljšanja i izražava zahvalnost Republici Sloveniji na prenošenju iskustava i podršci našoj zemlji na putu evropskih integracija;

2. Odbor pozdravlja odluku organa Republike Srbije kojim je slovenačkoj zajednici u našoj zemlji priznat status nacionalne manjine i omogućeno da ostvaruje svoja prava u skladu s najvišim evropskim standardima u ovoj oblasti;

3. Odbor poziva nadležne organe Republike Slovenije da pristupe ustavnim i zakonskim promenama, s ciljem da se srpskoj zajednici prizna status nacionalne manjine, koji će joj garantovati pravo na predstavljanje u parlamentu, obrazovanje i informisanje na maternjem jeziku i redovno finansiranje aktivnosti koje doprinose integraciji i očuvanju nacionalnog identiteta. Srbi su po brojnosti drugi narod u Republici Sloveniji i njihov udeo u ukupnom stanovništvu iznosi oko dva procenta.;

4. Odbor smatra da su Srbi u Sloveniji autohton narod koji živi duže od tri veka u kontinuitetu na teritoriji današnje Republike Slovenije i podržava njihove legitimne zahteve da dobiju ista prava koja su priznata autohtonim manjinama - italijanskoj i mađarskoj nacionalnoj manjini;

5. Odbor pozdravlja odluke Vlade i parlamenta Republike Slovenije koji su pristupili rešavanju problema građana koji su, odlukom MUP-a Slovenije bili izbrisani iz Registra stalnog prebivališta i poziva parlament i Vladu Republike Slovenije da ovaj problem reše u potpunosti, odnosno da se svima koji su nelegalnim odlukama uskraćeni za osnovna ljudska prava, ta prava omoguće i garantuju i da im isplate pravične novčane nadoknade za dugogodišnju pretrpljenu štetu;

6. Odbor poziva krovne srpske organizacije, saveze, klubove i udruženja u Republici Sloveniji da deluju složno i jedinstveno u očuvanju nacionalnog identiteta i ostvarenja svojih legitimnih prava, posebno u istupanju prema organima domicilne Republike Slovenije i matične države Republike Srbije;

7. Odbor poziva organe Republike Srbije da se aktivnije uključe u pitanja rešavanja problema Srba u Sloveniji, da to postane tema razgovora zvaničnih predstavnika Ljubljane i Beograda, da im pruže veću podršku u njihovim legitimnim zahtevima koje su postavili prema organima Republike Slovenije, kao i da, prema potrebi, o tome obaveštavaju međunarodne instuticije i organizacije, kao i da pružaju veću i redovniju finansijsku podršku obrazovnim, kulturnim, prosvetnim i informativnim aktivnostima srpske zajednice u Sloveniji. Odbor smatra neophodnim da se predstavnici Vlade Republike Srbije, prilikom poseta Sloveniji, sastaju sa predstavnicima srpske zajednice u ovoj državi i poziva ih da to ubuduće čine.